नई दिल्ली : पूर्व प्रधानमंत्री आ भाजपाक शीर्ष नेता अटल बिहारी वाजपेयीक 89म् जन्मदिवस पर पार्टी अलग-अलग स्तर पर बहुतो कार्यक्रम आयोजित केलनि। ओतय, हुनका राष्ट्रपति प्रणब मुखर्जी आ प्रधानमंत्री डॉ. मनमोहन सिंह सेहो शुभकामना देलनि। प्रधानमंत्री तऽ घर जाऽ वाजपेयीक संग लगभगि 15 मिनट बितौलैथ, जखन की प्रणब दा फूलक संग अपन शुभकामना पठौलैथ। एहि मौका पर हुनका भारत रत्न देबाक मांग फेर उठाओल गेल। मंगलदिन केँ वाजपेयी जीवनक 88 बरख पूरा कऽ लेलनि। हुनका सबसेँ पहिले लालकृष्ण आडवाणी, सुषमा स्वराज, नितिन गडकरी, राजनाथ सिंह, करिया मुंडाक संग-संग प्रधानमंत्री सेहो शुभकामना देलनि। रविशंकर प्रसाद, शाहनवाज हुसैन, राजीव प्रतापरूड़ी, कलराज मिश्र सन आउरो भाजपा नेता हुनका घर जा कऽ बधाई देलखिन। एहि अवसर पर दिल्लीमे बहुतो ठाम कार्यक्रम आयोजित कैल गेल। एहिमे सूफी भक्ति संगीत आ हुनक 51 गोट कविता केँ मैथिली अनुवादमे विमोचन भेल। कुमकुम झा द्वारा अनुवादित एहि कविता संग्रहक लोकार्पण राजनाथ सिंह केलनि। एम्हर, बिहारक मुख्यमंत्री नीतीश कुमार अपन शुभकामना संदेशमे कहलनि जे वाजपेयीकेँ अनुभव सऽ लाभे टा भेटि सकैत अछि। मध्य प्रदेशक मुख्यमंत्री शिवराज चौहान वाजपेयीकेँ भारत रत्न देबाक मांग केलनि। बाताबी जे आडवाणी सेहो प्रधानमंत्री केँ पत्र लिखि भारत रत्न केर मांग कऽ चुकल छथि। 